Chaypita Tiberíades püsu cantunćhu Jesús purïshijnincunata ricaripuran.
Ricaripushanpita tantiyachishayqui.
Simón Pedrupis,
millish Tomáspis,
Natanaelpis juturaycaran.
Natanaelga Galilea quinran Caná marcapita caran.
Zebedeupa ishcan wamrancunapis,
ishcaj purïshijnincunapis caycaran.
Purïshij-masincunata Simón Pedro niran:
«Canan chacay piscädu charij aywä.»
Waquinpis niran:
«Nuwacunatapis pushamay.»
Chaynuy nir bütiman jigarcur llapan aywacäriran.
Chay chacayga warayllata piscäduta ashirsi,
jucnayllatapis mana chariranchu.
Pacha wararcuptinna,
püsu cantunćhu Jesús ićhiraycaran.
Purïshijnincunam ichanga mana ricsiranchu.
Jesúsna jayacuran:
«Wawacuna,
¿piscäduta charishcanquichu?»
nir.
Paycuna niran:
«Mana.»
Jesúsna niran:
«Bütiquipa dirïcha-caj lädunman ridiquita jitay.
Charinquipaj.»
Niptin,
shiminta wiyacuran.
Chay-chica piscäduta chariran.
Chutaytapis mana jushnachu.
Jesúswan yaćhänacuj purïshijna Simón Pedruta niran:
«Payga Tayta Jesús.»
Wiyar,
jala paćha-niraj mana cananpaj camsanta ushtucurcur,
Pedro yacullanpa Jesústa tariparan.
Waquillan piscädun janćhash püsu cantunman ćhayaran.
Büti wampuycashanpita püsupa cantuncaman sujta ćhunca sujtawan (66) ricralla caran.
Bütipita llucshirir,
püsu cantunćhu tullpata tariran.
Piscädutawan tantata cancaycaran.
Jesúsna niran:
«Charimushayqui piscäduta juc-ishcayllata apamuy.»
Chaura Simón Pedro bütiman jigarcur,
llapan piscäduta püsu cantunman janćhamuran.
Jatusajlla paćhac pichga ćhunca quimsawan (153) caran.
Chay-chica carsi,
ridita mana raćhiranchu.
Jesúsna niran:
«Miculläshun.»
Purïshijnincuna Jesústa ricarsi,
tantiyacuyta mana atiparanchu.
Chaypis manchacur mana tapuparanchu.
Jesúsna tantata aptacurcur,
llapanta aypuran.
Piscädutapis aypuran.
Wañushanpita cawarircamur,
quimsa cutipana Jesús purïshijnincunata ricaripuran.
Micuyta ushyarcur,
Juanpa wamran Simón Pedruta Jesús tapuran:
«Tayta Simón,
¿waquin purïshimajnïcunapita maschu llaquipämanqui?»
nir.
Pedruna niran:
«Au,
Tayta.
Llaquipäshajta musyanqui.»
Jesúsna niran:
«Uysha mallwata michishan-jina wawäcunata sumaj ricay.»
Yapay Jesús tapuran:
«Juanpa wamran Simón,
¿llaquipämanquichu?»
nir.
Pedruna niran:
«Au,
Tayta.
Llaquipäshajta musyanqui.»
Jesúsna niran:
«Uyshata ricashan-jina wamräcunata sumaj ricay.»
Quimsa cutipana Jesús tapuran:
«Juanpa wamran Simón,
¿rasunpachu llaquipämanqui?»
nir.
Chaynuy quimsa cuti tapuptin,
Pedro llaquicäcuran.
Chaymi niran:
«Llapanta musyanqui,
Tayta.
Llaquipäshajtapis musyanqui.»
Jesúsna niran:
«Uyshata michishan-jina wamräcunata sumaj ricay.
Sumaj tantiyacunquiman.
Müsu caycar quiquillayqui müdanayquita ushtucur,
quiquillayqui watacurayqui.
Munashayquimanpis aywacurayqui.
Auquisyar,
ricrayquita quiquiqui mashtaptiquipis,
jucmi watashunquipaj.
Mana munaycaptiquipis,
jucläman apashunquipaj.»
Pedro imanuypa wañuyman ćhayanantapis,
Tayta Diosninchita alliman ćhuranantapis tincuchiyllapa Jesús willaparan.
Tayta Diosninchita mana wasguir wañuyman ćhayarsi,
Tayta Diosninchita alliman ćhuraran.
Jinarcur Pedruta niran:
«Llupilläpa jatinquiman.»
Pedruna Jesúspa yaćhänacushan purïshijta ricapaycaran.
Paymi Pascua micuyćhu Jesústa jagacushalla tapurunaj:
«Tayta,
¿pitaj wañuyman jitarpushunquipaj?»
nir.
Pedruna Jesústa tapuran:
«Tayta,
yaćhänacushayqui purïshijniqui,
¿imamantaj ćhayanga?»
nir.
Jesúsna niran:
«Munaptïga,
cutimunäcamanpis cawaycangaćhari.
Chaypis,
¿imata jucushunqui?
Llupilläpa aywanquiman.»
Jesúspa shiminta wiyar,
irmänucuna yarparan Jesúspa yaćhänacushan runa imaypis mana wañunanta.
Jesúsmi ichanga nish caran:
«Munaptïga,
cutimunäcamanpis cawaycangaćhari.
Chaypis,
¿imata jucushunqui?»
Jesúspa yaćhänacushan runa cashpä cay libruta isquirbishcä.
Ricashätapis,
wiyashätapis willacur puriycä.
Llapantapis rasun-cajta rimä.
Jesúspa willapan achca caycan.
Llap-llapanta isquirbiptin,
cay pachaćhu papilpis pishinmanmi.